ב"ה הרב ארי שבט

חשיבות המלאכה והמדע בתיקון והעלאת העולם

**The Importance of Work & Secular Knowledge in**

**Elevating the World Back to Paradise**

1. הראי"ה קוק, עין איה שבת ד, ה, על מסכת שבת מט ע"ב

אבות מלאכות ארבעים חסר אחת כנגד מי אמר להו ר' חנינא בר חמא כנגד עבודות המשכן **אמר להו ר' יונתן בר' אלעזר כך אמר רבי שמעון ברבי יוסי בן לקוניא כנגד מלאכה מלאכתו ומלאכת שבתורה ארבעים חסר אחת.**

א. יש הבדל בין קודש לחול, אבל זה ההבדל עצמו יביאנו לחשוב כי רק החסרון שבמציאות, חסרון ההתאחדות וההשלמה, מביא אותו ההבדל. אבל כשכל הכחות כולם, וכל הפועלים, מתקבצים למרכז אחד רם ותכליתי, כשהחיים כולם מכוּננים למילואם הגמור, אין כאן הפרש והבדל, אז החיים כולם הם קודש קדשים.

ב. וכיון שהם כולם, בכל צדדיהם ובכל פינותיהם, קודש קדשים, הם כולם צריכים לבא לידי אותה התעודה העליונה של המנוחה הגמורה, שאין עמה עמל ויגיעה, ואין עמה הֶכשר והכנה, כי אם כולו אומר כבוד (תהילים כט, ט), כולו תכליתי, כולו אורה עונג ושמחה.

ג. ע"כ, עוד למעלה מאותו הכיוון המיוחד **שלעומת** **עבודות המשכן**, הוא הכיוון הכללי הכולל את הקודש ואת החול, את הטבע ואת התעשיה, כולם יחד באגודה אחת הנם עומדים להתקדש בקדושת יום השבת, ליום שכולו שבת (סוף מסכת תמיד). לא רק **המרכז** יתעלה, כ"א כל **הענפים** כולם, כולם יתענגו על אור המנוחה הברכה והקדושה של השבת בבא עתו להגלות, בכבוד הדר אל עליון ב"ה. והמנוחה מכוונת על כל השדרה הרחבה של המלאכה לכל פינותיה, כנגד מלאכה, מלאכתו, ומלאכות שבתורה, ארבעים חסר אחת.

2. מאמרי הראיה, "אחדות ושניות", עמ' 234 ((נרשם ע"י אז"ר, הניר שנה א' חוב' א' תרס"ו)

הרוחניות, מלבד עדניה הגדולים לאין תכלית כשהיא לעצמה, היא נותנת עז וגדולה גם לחיים החומריים... כי הרוחניות הגדולה והנשגבה, **המקפת את הכל** וחודרת אל תוך הכל, ממלאה בנחלי עדניה גם את החיים הריאליים החומריים, ומצרפת ומזככת אותם, מפני שלפניה אין העולם החומרי נפרד מהעולם הרוחני, **אחדות שלמה יש בין שני העולמות** האלה, כי שניהם ממקור אחד מוצאם "כי בי-ה ה', צור עולמים".

3. אגרות הראיה ג, סימן תתי, עמ' צא-

עיקר המעלה ע"פ האידיאל התורי להיות עוסק בתורה ובדרך ארץ...

**4. מאמרי הראי"ה יום הביכורים זמן מתן תורתנו, עמ' קעט**

והלאה אנו צועדים. בנין הארץ, היסוד הראשי, **החקלאות**, הלא היא **אצל כל העמים רק גורם כלכלי חיוני פשוט, אבל העם אשר הנושא שלו כולו הוא קדש קדשים, וארצו, ושפתו, וכל ערכיו כלם קודש הם,** כי הוא כולו ממלא את בטוי הקודש של כל האנושיות וכל היקום כלו, ובכל מקום שקוי אור קדש משתלחים לברכה אינם כי אם ענפים מגזע מטעיו, הרי גם **חקלאותו כולה היא ספוגת קודש,** והקודש הזה שביסוד החקלאי מובלט הוא על ידי זה שחגיגת ראשית הקציר, העומר, עולה הוא למדרגת עבודת הקודש היותר עליונה, והקרבן המקודש עמו הוא קרבן צבור, שדוחה את השבת.

**5. אורות התחיה, פ' טז-** א. דבר פשוט הוא שהצדיק עושה **כל מעשיו בקדושה**, וכל פעולותיו הגשמיות עולות הן לתקונו של עולם, וזאת היא **אהבת המלאכה**, שכ"כ שֹגבה מעלתה מצד עצמה ושנתנה בברית כמו שתורה נתנה בברית. ומעתה אין ספק שתקון עולם מלא והתרחבות אור הקדש נמצא באמת **בכל מלאכה**: כל תנועה **שמצלת איזה חלק מן ההויה** מן שליטת ה**תוהו**, - דבר גדול וכללי יש כאן.

ב. אמנם הנעלה מכל היא ההצלה הכללית של הכשרת החיים הפנימיים של המציאות, להוציאם מידי גלמותם ולתקנם בתור כלים שלמים העושים את תפקידם יפה. אבל המחשבה של **גדולי הדעה** מתאחדת גם עם הנטיה ההמונית וקל וחומר עם נטית אהבת המלאכה והעבודה הממשית, שהיא כבר נטיה של שאר רוח, ורוח אלהים חופף עליה.

ג. וכשישנם צדיקים בדור, שאור ד' מופיע עליהם תמיד, הם מאחדים נשמתם עם נשמת הכלל כולו, והגות לב הפנימי של המוני בני אדם עושי המלאכה מתאחדת עם הגות לבבם. וצד **המארה שיש במלאכה**, שהיא באה מצד קנאת איש מרעהו, ומצד שנאת הבריות היונקת הרבה ממלחמת החיים בצורתה הארורה בעולם הירוד, הרי היא הולכת **ומתפכחת**, ויוצאה היא מכלל ארור ובאה לכלל ברוך.

ד. לפעמים יש כח בצדיקים לתן אור קדושה בעצמות המלאכה עד שיהיה בה כח מעין של תורה, להביא לחיי עולם הבא ולתקן את הפגמים ולהשיב בתשובה גמורה את עוסקיה, "גדול הנהנה מיגיע כפיו יותר מירא שמים". וכשם שיש כח להמשיך את הקדושה והאור האלהי הפנימי **בכל המלאכות ולהוציאן מכלל אתלטיא**, כן יש כח להמציא אור קודש בכל הלשונות ובכל החכמות שבעולם, וצדיקים הגדולים צריכים להתפלל שיתמשך אור נועם ד' בכל החכמות ובכל הלשונות, באופן שמכל מקום יופיע כבוד ד' ומכל מקום יפוצו קרני אורה של תורה, ותפלתם של צדיקים והארת רצונם עושה רושם נמרץ עד אין קץ ותכלית.

ה. ביחוד צריכים להפנות לזה את התפלה **בעת שרואים שהנטיה גדולה לשפות ומדעים**, **ואי אפשר להלחם** עם כל הפונים אליהם, והזמן ואותותיו מראים את ההכרח, אז קמים צדיקים פנימיים לתשועה, בעבודה שבחשאי, ובגדולת נפש חיה יחידה, באים ופותחים את הצנורות הסתומים, לשום סוד ד' בלמודיו, ולמודי ד' הם כל מה שבעולם, וביחוד כל מה שיש בו משום תקוני העולם, ומעוררים הם את הקדש שבכל לשון בכחו של **יוסף**, שכלל הכל באות ה' שבו נברא העולם הזה שנתוסף על שמו...

ו. וכל **המלאכות יאירו באור החיים ע"י מלאכת הקודש**, וכל מה שמתוספות מלאכות ועבודות גשמיות **בארץ ישדאל,** תצא ע"י ישראל ביסודה המלאכה והעבודה **משפלותה המאררה**, וכל מה שתגדל **השפעת לשון הקודש** בעולם, וכל מה שיעלה כח התורה והתפלה הטהורה, המאמצת להרחיב את אור **האצילות** האלהית בעולם... כן יוסיף האור להגלות על כל שפה ולשון ועל כל חכמה ומדע, וקל וחומר שיחול אור ד' על כל דברים שבטעם, ביופי ובשירה, בהליכות דרך ארץ ובארחות הנמוס, **ואפילו בקשוטים** והדורים ואפני ההנהגות והנמוסים **היותר מודרנים, כמובן המובחרים והעדינים שבהם**, ובכולם יחל אור ד' לפעם.

ז. והרעיון המקשר את הכל אל הטוב והיושר, אל העדן ואצילות הרוח, אל אהבת העבודה בהדר הבטחון האלהי, והאהבה העליונה המשפיעה אור וחיים בכל נשמה, יגלה ויראה בכל הענפים הרחוקים הללו, **וחיי עולם וחיי שעה יתקשרו** בחוברת אמיצה, **יקבלו דין מן דין**, ויאירו כל הפרטים כולם באור הכלל, וכל ההופעות המעשיות והשכליות שבעולם - מאורה העליון של אור תורה אשר האיר אב המון גוים איתן האזרחי, שהעיר ממזרח צדק, יקראהו לרגלו, "והנה כבוד אלהי ישראל בא, מדרך הקדים, וקולו כקול מים רבים, והארץ האירה מכבודו", ואפילו התכנים היותר נפולים יתרוממו ויתקדשו, "ומַעין מבית ד' יצא והִשקה את נחל השטים".